b'\n_START_ARTICLE_\nGerry Conlon\n_START_PARAGRAPH_\nGerard "Gerry" Conlon (1. maaliskuuta 1954 Belfast \xe2\x80\x93 21. kes\xc3\xa4kuuta 2014 Belfast) oli pohjoisirlantilainen ihmisoikeusaktivisti. H\xc3\xa4n tuli maailmanlaajuiseen tietoisuuteen p\xc3\xa4\xc3\xa4osin palkitusta Is\xc3\xa4n nimeen -elokuvasta, jonka tositapahtumiin perustuvat tapahtumat sijoittuvat Pohjois-Irlantiin ja Englantiin, Conlonin ja h\xc3\xa4nen sukulaistensa sek\xc3\xa4 yst\xc3\xa4viens\xc3\xa4 ymp\xc3\xa4rille. Seitsem\xc3\xa4n Oscar-ehdokkuutta vuonna 1994 saaneessa elokuvassa Conlonin roolia n\xc3\xa4ytteli Daniel Day-Lewis, joka oli Oscar-ehdokas parhaasta miesp\xc3\xa4\xc3\xa4osasta kyseisen roolity\xc3\xb6n ansiosta. Elokuvan k\xc3\xa4sikirjoitus on luotu Conlonin omael\xc3\xa4m\xc3\xa4kerrallisen kirjan pohjalta, mutta h\xc3\xa4nt\xc3\xa4 itse\xc3\xa4\xc3\xa4n ei asetettu ehdolle Oscar-gaalassa.\n_START_SECTION_\nOmael\xc3\xa4m\xc3\xa4kerta\n_START_PARAGRAPH_\nGerry Conlonin teos kertoo monivuotisesta kamppailusta Englannin oikeusj\xc3\xa4rjestelm\xc3\xa4\xc3\xa4 vastaan, joka sai alkunsa tapahtumista Englannin Guildfordissa 5. lokakuuta 1974. Kahteen pubiin kohdistuneissa pommi-iskuissa kuoli viisi ihmist\xc3\xa4 ja loukkaantui 65. Viidest\xc3\xa4 kuolleesta nelj\xc3\xa4 oli vapaa-aikaa viett\xc3\xa4vi\xc3\xa4 englantilaisia sotilaita sek\xc3\xa4 yksi siviili. Pommi-iskun suorittajien tarkoituksellisena kohteena olivat juuri englantilaisen sotav\xc3\xa4en suosimat pubit. Conlon ja h\xc3\xa4nen kolme yst\xc3\xa4v\xc3\xa4\xc3\xa4ns\xc3\xa4 vangittiin pian iskujen j\xc3\xa4lkeen, heid\xc3\xa4t tuomittiin kaikki syyllisiksi pommi-iskuihin ja pidettiin vankeudessa 15 vuotta. My\xc3\xb6s Gerryn is\xc3\xa4 Giuseppe Conlon sek\xc3\xa4 kuusi muuta sukulaista todettiin syyllisiksi avunannosta rikokseen. Nuorin heist\xc3\xa4 oli 14-vuotias. Heid\xc3\xa4t kaikki, \xe2\x80\x9dGuildfordin nelikko\xe2\x80\x9d ja \xe2\x80\x9dMaguiren seitsem\xc3\xa4n\xe2\x80\x9d, todettiin syytt\xc3\xb6miksi 1989, ja kaikki muut paitsi Giuseppe Conlon vapautettiin. Giuseppe Conlon menehtyi syytt\xc3\xb6m\xc3\xa4n\xc3\xa4 brittil\xc3\xa4isess\xc3\xa4 vankilassa kuuden vuoden vankeuden j\xc3\xa4lkeen.'